“Ek is lief vir jou”Burry en sy vrou Cherise op hul troudag. Foto: Twitter “Burry het my gebel toe hy halfpad na Port Edward was. Hy was opgewonde om terug te kom huis toe. Ons het ons gesprek afgesluit deur ons liefde vir mekaar te bevestig,” het Cherise in ŉ verklaring gesê. Sowat ŉ uur later was Stander dood. Die ongeluk het ŉ paar honderd meter van die Concept Cyclery-fietswinkel in Shelley Beach, waar Stander se pa Charles gewerk het, plaasgevind. Hy is op die toneel dood. Hy het ernstige kopbeserings opgedoen en dit blyk dat hy sy nek gebreek het. Cherise sê sy koester nie ŉ wrok teen die taxibestuurder nie. “Burry was altyd paranoïes daaroor om verkeersreëls na te kom. Burry was altyd die een wat klem daarop gelê het dat ons versigtig en waaksaam moet wees.” Cherise sê sy weet daar is niks wat Burry kan terugbring nie maar dat sy hoop dat sy dood ŉ voorbeeld vir ander sal wees. Begrafnisreëlings vir Stander sal na verwagting Maandag bekend gemaak word.